3de Engelse breier in 2 weke gepos | Netwerk24
02 Desember 2019 14:51
As jy ’n betrekking met werksekerheid soek, moenie ’n loopbaan as ’n sokkerafrigter in die Engelse Premierliga oorweeg nie.
’n Derde afrigter die afgelope twee weke is Sondagaand die trekpas gegee in dié hoogs mededingende liga.
Quique Sanchez Flores is die trekpas gegee as Watford se afrigter. Foto: Getty Images
Die jongste slagoffer is die Watford-breier, Quique Sanchez Flores, wat slegs 85 dae in sy pos was.
Dié Spanjaard se afdanking volg kort op die hakke van Mauricio Pochettino (Tottenham Hotspurs) en Unai Emery (Arsenal) s’n.
Onder Flores het Watford net een uit tien Premierliga-wedstryde gewen en dié klub is tans onderaan die puntelys, met slegs agt punte ná 14 wedstryde.
Flores se afdanking illustreer mooi hoe groot die verwagtinge is wat klubeienaars van hul breiers koester. Sy voorganger, Javi Gracia, is vroeër vanjaar ná slegs die vierde wedstryd van die liga die deur gewys.
Trouens, sedert Sean Dyche in 2012 deur dié klub in die pad gesteek is, het tien afrigters gekom en gegaan.
Die gewese Arsenal-staatmaker Freddie Ljungberg is intussen as waarnemende afrigter van die Gunners aangestel, terwyl José Mourinho nou aan die stuur van Spurs is. – Reuters, Sportredaksie
Meer oor: Engelse Premierliga | Sokker | Watford